МИЕ предлага значително по-малко увеличение на цената на природния газ
30 сеп 2007 | 16:42 212
Министерството на икономиката и енергетиката предлага значително по-малко увеличение на цената на природния газ от 1 октомври от исканото от "Булгаргаз". Това съобщи днес във Варна министър Петър Димитров. По думите му газовото дружество предлага увеличението да е 10 процента. Той обаче отказа да каже каква цена предлага министерството.
Министърът коментира, че се правят разчети държавата да компенсира дружеството, като намали държавната част от дивидента, който получава. Петър Димитров добави, че в момента прогнозирането от него успокоение на цените вече се доказва.
Информацията, която постъпва от Системата за агропазарна информация, сочи категорично успокоение на цените. Изключение правят някои стоки, свързани с есента, като олиото и някои видове месо, каза министърът.
За съжаление все още не се оправда моята надежда и за намаление на цените, добави Димитров. Според него вече е постигнато изравняване между търсенето и предлагането и не би трябвало да има скок на цените.
Ако обаче на международния пазар цената на петрола продължава да расте не можем да
противодействаме на увеличение на цените, посочи министърът. По думите му държавата няма механизми да влияе върху цените.